b"\n_START_ARTICLE_\nJan Kubi\xc5\xa1\n_START_SECTION_\nBiografia\n_START_PARAGRAPH_\nJan Kubi\xc5\xa1 va n\xc3\xa9ixer el 1913 a Doln\xc3\xad Vil\xc3\xa9movice, Mor\xc3\xa0via (aleshores territori d'\xc3\x80ustria-Hongria i actualment a la Rep\xc3\xbablica Txeca). Jan va ser Boy Scout. Despr\xc3\xa9s de fer el servei militar va romandre a l'ex\xc3\xa8rcit com a oficial sense dest\xc3\xad i va assolir el grau de sergent._NEWLINE_A l'inici de la  Segona Guerra Mundial, al Juny de 1939, va passar a Pol\xc3\xb2nia i d'all\xc3\xa0 a Fran\xc3\xa7a on va ser incorporat, com molts altres txecoslovacs, a la Legi\xc3\xb3 Estrangera a Agde. Va lluitar durant la retirada de l'ex\xc3\xa8rcit aliat i va ser condecorat amb la Croix de Guerre francesa. Despr\xc3\xa9s de la derrota va passar al Regne Unit, on va formar part de la brigada d'infanteria de 'Txecoslovacs Lliures' estacionada a Cholmondeley Castle, al Cheshire i va rebre entrenament com a paracaigudista.\n_START_SECTION_\nRecerca dels paracaigudistes i repressi\xc3\xb3\n_START_PARAGRAPH_\nKubi\xc5\xa1 i Gab\xc4\x8d\xc3\xadk s'amagaren primer amb dues fam\xc3\xadlies de Praga i despr\xc3\xa9s es refugiaren a l'Esgl\xc3\xa9sia Karel Boromejsky, ortodoxa, junt amb altres paracaigudistes. _NEWLINE_La investigaci\xc3\xb3 va determinar r\xc3\xa0pidament que l'acci\xc3\xb3 havia estat organitzada amb participaci\xc3\xb3 brit\xc3\xa0nica i havia comptat amb suport de la resist\xc3\xa8ncia local. Tanmateix, la Gestapo i les SS van ser incapaces d'identificar els executors ni qui hi havia col\xc2\xb7laborat. Aix\xc3\xb2 va desfermar una repressi\xc3\xb3 brutal, com al poble de L\xc3\xaddice amb l'assassinat massiu dels habitants i l'arranament posterior de les cases. El 16 de juny, per\xc3\xb2, Karel \xc4\x8curda, membre d'un altre escamot de paracaigudistes, el grup Out Distance, va delatar totes les persones que coneixia relacionades amb l'operaci\xc3\xb3 Antropoide i amb la resist\xc3\xa8ncia, cobrant una recompensa de mig mili\xc3\xb3 de Reichsmarks. La seva delaci\xc3\xb3 va implicar immediatament la detenci\xc3\xb3 i tortura de la fam\xc3\xadlia Moravec i va conduir els alemanys a l'esgl\xc3\xa9sia. El 18 de juny van despla\xc3\xa7ar-hi 700 membres de la Gestapo i les SS. Jan Kubi\xc5\xa1, el Tinent Adolf Op\xc3\xa1lka, cap del grup Out Distance i un altre paracaigudista, parapetats al cor, van impedir-los l'entrada a l'esgl\xc3\xa9sia durant dues hores fins que van morir en el combat o, en el cas de Jan Kubi\xc5\xa1, immediatament despr\xc3\xa9s a causa de les ferides. Quatre resistents m\xc3\xa9s, entre ells Jozef Gab\xc4\x8d\xc3\xadk, refugiats a la cripta, van resistir-hi encara cinc hores, repel\xc2\xb7lint tots els atacs. Per desallotjar-los o ofegar-los, els alemanys hi van despla\xc3\xa7ar una unitat de bombers i van intentar inundar la cripta, per\xc3\xb2 els paracaigudistes van frustrar els seus intents. Finalment, en esgotar les municions, es van su\xc3\xafcidar abans de caure en mans dels nazis. _NEWLINE_Els alemanys van fer pagar als txecs el seu frac\xc3\xa0s en no poder capturar vius els paracaigudistes malgrat els mitjans abocats i la seva: van repetir les matances i destruccions de L\xc3\xaddice amb el poble de Le\xc5\xbe\xc3\xa1ky, on hi havia una emissora de la resist\xc3\xa8ncia que havia estat denunciada per Karel \xc4\x8curda i van detenir, torturar i assassinar o deportar al camp d'extermini de Mauthausen les persones denunciades per ell, les que van poder relacionar amb l'atemptat i ciutadans triats a l'atzar. Entre els assassinats nom\xc3\xa9s un 21% estaven relacionats directament amb la resist\xc3\xa8ncia. En la repressi\xc3\xb3 varen perdre la vida membres de l'Esgl\xc3\xa9sia Ortodoxa acusats de col\xc2\xb7laborar amb els amagats a Sants Ciril i Metodi, entre els quals el mateix bisbe ortodox Gorazd. Tamb\xc3\xa9 van morir la xicota de Jan Kubi\xc5\xa1, Anna Malinov\xc3\xa1 i els familiars de tots els paracaigudistes amagats. Nom\xc3\xa9s se salvaren les germanes de Jozef Gab\xc4\x8d\xc3\xadk i les seves fam\xc3\xadlies, que vivien a Eslov\xc3\xa0quia i no estaven directament a l'abast de la Gestapo._NEWLINE_D'altra banda, Antropoide va ser l'\xc3\xbanica operaci\xc3\xb3 aliada en tota la guerra que va aconseguir assassinar un alt jerarca nazi. Tant aquest fet com la sagnant repressi\xc3\xb3 van conduir el Regne Unit i Fran\xc3\xa7a a revocar l'acord de Munic pel qual havien acceptat la incorporaci\xc3\xb3 a Alemanya de la regi\xc3\xb3 txeca dels Sudets."